WICE บวก 5.39% คาดกำไร Q4 โตก้าวกระโดด หลังรับรู้ผลประกอบการ SEL เต็มไตรมาส
WICE บวก 5.39% คาดกำไร Q4/59 โตก้าวกระโดด หลังรับรู้ผลประกอบการ SEL เต็มไตรมาส ล่าสุด ณ เวลา 11.35 น. ราคาอยู่ที่ 3.52 บาท บวก 0.18 บาท หรือ 5.39% สูงสุดที่ 3.60 บาท ต่ำสุดที่ 3.38 บาท มูลค่าซื้อขายที่ 60.39 ล้านบาท โบรกฯ แนะ “ซื้อ” ชูเป้า 5.25 บาท 
20 ธ.ค. 2559

ผู้สื่อข่าวรายงานว่า ราคาหุ้น บริษัท ไวส์ โลจิสติกส์ จำกัด (มหาชน) หรือ WICE ณ เวลา 11.35 น. ราคาอยู่ที่ 3.52 บาท บวก 0.18 บาท หรือ 5.39% สูงสุดที่ 3.60 บาท ต่ำสุดที่ 3.38 บาท มูลค่าซื้อขายที่ 60.39 ล้านบาท ขณะที่ดัชนีตลาดหุ้นไทยโดยรวมลบ 0.41%

ด้านบล.เออีซี แนะนำ “ซื้อ” ราคาเป้าหมาย 5.25 บาท/หุ้น โดยฝ่ายวิจัยยังมีมุมมองบวกต่อการเติบโตในระยะยาวของ WICE และยังคงประมาณการเดิม โดยคาดช่วง 4Q59 มีกำไรสุทธิ 38.6 ล้านบาท โต 85.0%YoY จากรับรู้ผลประกอบการ SEL Singapore เต็มไตรมาสเป็นครั้งแรก หนุนให้ทั้งปี 2559 คาด WICE จะมีกำไรสุทธิ 88.0 ล้านบาท โต 45.2%YoY และโตต่อปีละ 37.8% ในปี 2560-2561 ด้วยแรงหนุนจาก 1) ผลแห่ง Synergy หลังควบรวมกิจการ 2) การขยายฐานลูกค้ารายใหม่ๆ และ 3) การสยายปีกด้วยธุรกิจ Warehouse และธุรกิจขนส่งข้ามประเทศด้วยรถบรรทุก ขณะที่หากพิจารณาฐานะการเงินของ WICE พบว่ามีความแข็งแกร่งมาก โดยคาดสิ้นปี 2559 จะมี Interest bearing debt to Equity 0.17x อีกทั้งยังมี CFO ปี 2560-2561 ที่คาดทำได้อีกเฉลี่ยปีละกว่า 164 ล้านบาท ซึ่งเพียงพอรองรับแผนลงทุนข้างต้น โดยที่ผู้ถือหุ้นไม่ต้องกังวลเรื่องการเพิ่มทุนแต่อย่างใด